b'\n_START_ARTICLE_\nKino Tapio\n_START_PARAGRAPH_\nElokuvateatteri Kino Tapio Joensuussa on yksi Suomen vanhimmista alkuper\xc3\xa4isess\xc3\xa4 k\xc3\xa4yt\xc3\xb6ss\xc3\xa4 toimivista elokuvateattereista. Se on toiminut vuodesta 1927. Teatterin alkuper\xc3\xa4inen nimi on Oy El\xc3\xa4vienkuvien Teatteri Tapio. Sen ensimm\xc3\xa4inen esitys oli 29. marraskuuta 1927 Uuno Eskolan ohjaama Ei auta itku markkinoilla._NEWLINE_Tapion uusitut tilat valmistuivat 30. syyskuuta 2005. Paikka on Joensuun keskustassa Kauppakatu 27:ss\xc3\xa4 sijaitseva suojelutalo. Elokuvateatteri Tapion omistaa perheyritys Savon Kinot Oy, joka hankki Tapion vuonna 1990.\n_START_SECTION_\nTilat\n_START_PARAGRAPH_\nElokuvateatterikeskus Tapiossa on nelj\xc3\xa4 salia, joissa on yhteens\xc3\xa4 652 katsojapaikkaa. Saleissa on Dolby Digital -\xc3\xa4\xc3\xa4nimaailma, akustiikka on rakennettu THX-kriteereill\xc3\xa4. Teatterissa on my\xc3\xb6s mahdollisuus katsoa stereoskooppisia 3D-elokuvia.\n_START_SECTION_\nHistorian lehdilt\xc3\xa4\n_START_PARAGRAPH_\nSanomalehti Karjalaisessa oli 29.11.1927 ilmoitus elokuvasta ja avajaisista:_NEWLINE_"Pyyd\xc3\xa4mme kohteliaimmin ilmoittaa, ett\xc3\xa4 t\xc3\xa4n\xc3\xa4\xc3\xa4n avataan teatterimme ja n\xc3\xa4ytell\xc3\xa4\xc3\xa4n avajaisn\xc3\xa4yt\xc3\xa4nt\xc3\xb6n\xc3\xa4 29/11- 2/12 vauhdikas, voimaa ja rakkautta uhoava kotimainen elokuvauutuus "Ei auta itku markkinoilla". N\xc3\xa4yt\xc3\xa4nn\xc3\xb6t alkavat arkisin klo 6 ip, sunnuntaisin klo 2 ip. Triosoittoa n\xc3\xa4yt\xc3\xa4nt\xc3\xb6jen alusta klo 10 ip. Suljemme alkavan teatterimme arvoisan yleis\xc3\xb6n suosioon."'